3 ปรากฏการณ์ใน 1 วัน! ล่าสุด GULF โผล่ซื้อซองประมูล “รถไฟฟ้าสีส้ม” ก่อนปิดขายพรุ่งนี้
3 ปรากฏการณ์ใน 1 วัน! ล่าสุด GULF โผล่ซื้อซองประมูล “รถไฟฟ้าสีส้ม” ก่อนปิดขายพรุ่งนี้
23 ก.ค. 2563

ผู้สื่อข่าวรายงานว่า วันนี้ (23 ก.ค.63) บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ได้ติดต่อขอซื้อเอกสารสำหรับการคัดเลือกเอกชน (Request for Proposal Documents : RFP) เป็นผู้ร่วมลงทุนโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) จากการรถไฟฟ้าขนส่งมวลชนแห่งประเทศไทย (รฟม.) ซึ่งนับเป็นวันที่ 10 ในการเปิดขายซองดังกล่าว ซึ่งรฟม.จะปิดการขายซองวันที่ 24 ก.ค.นี้
ขณะที่ตั้งแต่ช่วงเช้าวันนี้ เกิดกระแสข่าวว่า ธนาคารพัฒนาเอเชีย (Asian Development Bank) หรือ เอดีบี อยู่ระหว่างการเสนอขายหุ้น GULF โดยคาดว่าเกิดจากความจำเป็นที่จะต้องปรับสัดส่วนการลงทุนในหุ้นกลุ่มโรงไฟฟ้าจากผลกระทบการแพร่ระบาดของเชื้อไวรัสโควิด-19
โดยเอดีบีจะขายหุ้น GULF จำนวน 176 ล้านหุ้น ในราคาขายที่ให้ส่วนลด 4-5% จากราคาในกระดานเมื่อวันที่ 22 ก.ค.63 ซึ่งปิดที่ระดับ 37 บาท เท่ากับว่า เอดีบี จะทำการขายหุ้น GULF ในช่วงราคา 35.15-35.52 บาท คิดเป็นมูลค่าประมาณ 6,186-6,251 ล้านบาท
ทั้งนี้ ในเวลาต่อมา มีการรายงานสรุปซื้อขายกระดานรายใหญ่ (Big lot) ของหุ้น GULF จำนวนหุ้นละ 175 ล้านหุ้น ราคาเฉลี่ยละ 35.15 บาท มูลค่า 6,186.40 ล้านบาท ในช่วงเวลาประมาณ 9.59 น.
จนถึงช่วงพักตลาด ระหว่างการซื้อขายรอบเช้าและรอบบ่าย GULF แจ้งต่อตลาดหลักทรัพย์แห่งประเทศไทย (ตลท.) ระบุว่า ที่ประชุมคณะกรรมการบริษัทมีมติอนุมัติให้นำเสนอต่อที่ประชุมวิสามัญผู้ถือหุ้นเพื่อพิจารณาอนุมัติการเพิ่มทุนจดทะเบียนของบริษัท จาก 10,666,500,000 บาท เป็น 11,733,150,000 บาท
โดยการออกหุ้นสามัญที่ออกใหม่จำนวน 1,066,650,000 หุ้น มูลค่าที่ตราไว้หุ้นละ 1 บาท รวม 1,066,650,000 บาท เพื่อออกและเสนอขายให้แก่ผู้ถือหุ้นสามัญเดิมของบริษัท ตามสัดส่วนการถือหุ้น  (Rights Offering) ที่ราคาเสนอขายหุ้นละ 30 บาท
ทั้งนี้ จะมีการจัดสรรให้กับผู้ถือหุ้นสามัญเดิมของบริษัทในอัตราส่วนหุ้นสามัญเดิม 10 หุ้น ต่อ 1 หุ้นสามัญที่ออกใหม่
อนึ่ง บริษัทมีวัตถุประสงค์ของการเพิ่มทุน เพื่อนำเงินไปลงทุนในโครงการที่อยู่ในแผนงาน เช่น โครงการพลังงานหมุนเวียนในประเทศเวียดนาม พลังงานลมในประเทศเยอรมนี
รวมถึงโครงการโครงสร้างพื้นฐานและสาธารณูปโภค เช่น โครงการพัฒนาท่าเรืออุตสาหกรรมมาบตพุด ระยะที่ 3 (ช่วงที่ 1) โครงการพัฒนาท่าเรือแหลมฉบังระยะที่ 3 โครงการทางหลวงพิเศษระหว่างเมือง โครงการก๊าซธรรมชาติในประเทศโอมาน โครงการโรงไฟฟ้าหินกอง โครงการโรงไฟฟ้าบูรพาพาวเวอร์ และเพื่อนำเงินไปใช้ในการขยายธุรกิจในอนาคต
โดยบริษัทมองโอกาสในการขยายธุรกิจไปในเอเชียุโรไป อเมริกา และอื่นๆ นอกจากนี้เงินทุนบางส่วนจะถูกนำไปชำระคืนเงินกู้ยืมที่มีอยู่ เพื่อเป็นการลดภาระดอกเบี้ย และใช้เป็นเงินทุนหมุนเวียนในกิจการของบริษัท